महिला खुला तौलमा अनिशालाई स्वर्ण
एपीएफकी अनिशा तामाङले १८ औं राष्ट्रिय पुरुष तौल समूह तथा १७ औं राष्ट्रिय महिला खुला फुल कन्ट्याक्ट करातेको महिला खुला तौलमा स्वर्ण जितेकी छन् ।
काठमाडौँ — एपीएफकी अनिशा तामाङले १८ औं राष्ट्रिय पुरुष तौल समूह तथा १७ औं राष्ट्रिय महिला खुला फुल कन्ट्याक्ट करातेको महिला खुला तौलमा स्वर्ण जितेकी छन् ।त्रिपुरेश्वरस्थित राखेप कभर्डहलमा मंगलबार फाइनलमा अनिशाले आफ्नै क्लबकी सुमित्रा नगरकोटीलाई हराइन् । नेपाल क्योकुसिन कराते डो संघ वज्रद्वारा आयोजित प्रतियोगिताको पुरुष ५० केजीमा आयोजक वज्रका विज्ञान तोलाङ्गीले स्वर्ण जिते । उनले फाइनलमा वज्रकै हेमन बस्नेतलाई हराए । पुरुष ६० केजीमुनि फाइनलमा आर्मीका प्रवीण माझीले केशरबहादुर नेपालीलाई हराएर स्वर्ण जितेका थिए ।पुरुष ७० केजीमुनि आर्मीका सनीसिंह सुनार स्वर्ण जित्न सफल भए । उनले फाइनलमा आयोजक वज्रका विकास शाहीलाई हराए । पुरुष ७० केजीमाथि आईकेओका अमित महर्जनले फाइनलमा एपीएफका पेम्बाछिरी तामाङलाई हराएर स्वर्ण जिते ।सबै तौलका शीर्ष तीन स्थान हात पार्ने खेलाडीले क्रमशः १० हजार, ५ हजार र २५ सय रुपैयाँ पुरस्कार प्राप्त गरे ।विजेतालाई आयोजक वज्रका अध्यक्ष जगतप्रसाद गौचन, वरिष्ठ उपाध्यक्ष पुष्प मानन्धरलगायतले पुरस्कृत गरे । 